О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 99. став 1. тачка 4. Устава Републике Србије према коме Народна скупштина Републике Србије потврђује међународне уговоре када је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ СПОРАЗУМА

Разлози за потврђивање Споразума о зајму (Пројекат за конкурентну пољопривреду) између Републике Србије и Међународне банке за обнову и развој, који је потписан 9. децембра 2019. године у Београду, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15 и 95/18) према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2019. годину („Службени гласник РС”, бр. 95/18 и 72/19) у члану 3.Б. предвиђено је задуживање код Међународне банке за обнову и развој за Пројекат тржишно оријентисане пољопривреде до 50.000.000 USD, што се односи на зајам који је био предмет преговора одржаних 29. и 30. октобра 2019. године, у Канцеларији Светске банке у Београду.

Закључком Владе 05 Број: 48-10585/2019 од 24. октобра 2019. године, утврђена је Oснова за преговоре са Међународном банком за обнову и развој и одређен преговарачки тим Републике Србије.

На преговорима утврђен је коначан износ зајма изражен у EUR противвредности, тако што је примењен курс EUR према USD (0,91562514 USD:1 EUR) на дан 30. септембар 2019. године, односно на крају месеца који претходи месецу октобру 2019. године, у којем су преговори одржани, што износи 45.800.000 EUR.

Том приликом стране су договориле услове и начин коришћења зајма у износу од 45.800.000 EUR и усагласиле одредбе Споразума о зајму (Пројекат за конкурентну пољопривреду) између Републике Србије и Међународне банке за обнову и развој (у даљем тексту: Споразум о зајму), чије је потврђивање предмет овог закона.

Споразум о зајму у износу од 45.800.000 EUR који је Међународна банка за обнову и развој одобрила Републици Србији за додатно финансирање Пројекта за конкурентну пољопривреду (у даљем тексту: Пројекат) има за циљ повећање продуктивности и јачање тржишних веза малих и средњих пољопривредних прехрамбених произвођача, истовремено пружајући подршку потребним инвестицијама, унапређењу државних система за пружање информација путем изградње капацитета, консолидације информационих система и дигиталних алата за комуникацију са произвођачима.

Пројекат се састоји од следећих делова:

Део I: Унапређење пољопривреде, кроз фокус на унапређење производних и предузетничких капацитета малих и средњих пољопривредних прехрамбених произвођача, група произвођача и предузећа кроз подршку производним инвестицијама и изградњу капацитета (кроз саветодавне услуге, пословно и финансијско планирање) за приступ тржишту и додату вредност њихове производње, у износу од 34,5 милиона EUR.

Компонента 1 је структуирана у две подкомпоненте:

(1.1) Јачање приступа саветодавним услугама и услугама пословног развоја за пољопривреду – која се фокусира на активности изградње капацитета које су неопходне за формулисање бизнис планова, инвестиционих одлука и финансијску подршку из јавних и приватних извора, у износу од 3,7 милиона EUR;

(1.2) Омогућавање приступа финансијским средствима за производне инвестиције кроз одговарајућа бесповратна средстава - подстицаје за рурални развој (Грант), који обухватају инвестиције у опрему и техничку подршку као помоћ у имплементацији, применом јавних ресурса и зајмова од пословних банака, у износу од 30,8 милиона EUR.

Део II: Унапређење капацитета Министарства пољопривреде, шумарства и водопривреде (МПШВ) за подршку савременој пољопривреди кроз успостављање интегрисаног информационог система који ће омогућити пољопривредним прехрамбеним произвођачима и ресорном министарству доношење одлука засновано на доказима, праћење резултата, побољшање производње и тржишне информације за заинтересоване стране и изградњу капацитета за регулаторне улоге и функције испуњавања обавеза у складу са Заједничком пољопривредном политиком ЕУ, у износу од 9,2 милиона EUR.

Компонента 2 је структуирана у две подкомпоненте:

(2.1) Унапређење информационих система МПШВ, у износу од 7,4 милиона EUR.

(2.2) Развој информационог система бизнис интелигенције за пољопривреду, у износу од 1,8 милиона EUR.

Део III: Управљање пројектом, праћење и оцењивање, у износу од 2,1 милиона EUR.

Пројекат ће подржати шири процес реформе пољопривредне политике кроз испуњавање потреба сектора на нивоу пољопривредно-прехрамбених произвођача и МПШВ, са очекивањем да свеукупно допринесе значајном помаку у коришћењу јавних ресурса у пољопривреди, од субвенција (директних плаћања) до улагања у рурални развој.

Корисници Пројекта су мали и средњи пољопривредни прехрамбени произвођачи (пољопривредници, групе пољопривредника, пољопривредна предузећа, пољопривредни прерађивачи и друге производне јединице у руралним областима) који генеришу пољопривредне или прехрамбене производе или услуге и имају или могу имати комерцијални фокус, а нису обухваћени акредитованим ИПАРД мерама, суочавајући се са потешкоћама да испуне захтеве мера Националног програма за рурални развој за претходно финансирање и суфинансирање.

Пројекат је усаглашен са Стратешким оквиром за партнерство (Country Partnership Framework - CPF), за период од 2016. до 2020. године, документом Светске банке за спровођење програма за Републику Србију, којим се пружа подршка запошљавању и средњорочном привредном развоју кроз ефикасније пружање услуга, раст приватног сектора и унапређењу пословне климе.

Извештај са преговора прихваћен је Закључком Владе 05 Број: 48-11098/2019-2 од 7. новембра 2019. године, којим је истовремено усвојен Нацрт споразума о зајму (Пројекат за конкурентну пољопривреду) између Републике Србије и Међународне банке Србије, који је потписан 9. децембра 2019. године у Београду (потписник споразума у име Владе, као заступника Републике Србије, је Синиша Мали, министар финансија).

Агенција за имплементацију Пројекта је Министарство пољопривреде, шумарства и водопривреде, које ће спроводити овај пројекат преко својих релевантних сектора и јединица, и то Сектора за рурални развој, Сектора за аграрну политику, Управе за аграрна плаћања (УАП) и Групе за информационе технологије. Тим за управљање пројектом биће успостављен у УАП, у чијој је надлежности спровођење програма инвестиционе подршке руралном развоју који се финансирају из државног буџета и ИПАРД-а.

Свeтскa бaнкa ћe прaтити стaтус Прoјекта и спровођење договорених активности, кроз полугодишње мисије за подршку имплементацији.

У складу са Општим условима Међународне банке за обнову и развој од 14. децембра 2018. године, договорени су следећи финансијски услови:

- износ задужења: 45.800.000 EUR;

- повлачење зајма спроводиће се у складу са одредбама Споразума о зајму;

- рок доспећа: 12 година, укључујући период почека од три године, уз отплату главнице у једнаким ратама, од којих прва доспева 15. маја 2023. године, а последња 15. новембра 2031. године;

- рок расположивости зајма: средства зајма се могу повлачити још четири месеца након 31. децембра 2024. године, што је рок за завршетак Пројекта;

- приступна накнада: 0,25% на укупну главницу (114.500 EUR) и плаћа се из средстава зајма једнократно;

- накнада за неповучена средства: 0,25% на годишњем нивоу на неповучени износ главнице; обрачун провизије на неповучена средства почиње након истека периода од 60 дана након датума потписивања Споразума о зајму;

- каматна стопа: зајмопримац плаћа камату полугодишње (15. мајa и 15. новембра сваке године), за сваки каматни пeриод по Рeфeрeнтноj стопи за валуту заjма (шестомесечни EURIBOR) увeћаној за фиксну маржу од 0,50%, уз могућност различитих врста конверзије, ако се процени да је повољније са становишта управљања јавним дугом.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Споразума о зајму.

Одредба члана 2. Предлога закона садржи текст Споразума о зајму у оригиналу на енглеском језику и у преводу на српски језик.

Одредбом члана 3. Предлога закона уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.